Zápisnica

z pracovného stretnutia zástupcov Rady seniorov mesta Žilina, Žilinského mládežníckeho parlamentu a Zboru Žilincov zo dňa 22.4.2015

Prítomní podľa prezenčnej listiny.

Prítomných na pracovnom stretnutí privítal zástupca primátora Ing. Patrik Groma. Vyjadril spokojnosť s hojnou účasťou a záujmom riešiť problémy v meste spoločne. Vyjadril spoluprácu mesta pri zabezpečovaní požiadaviek, či už materiálnych, alebo technického zabezpečenia. Informoval a pozval prítomných na  akcie konané mestom Žilina, ktoré sú uverejnené na web stránkach mesta.

P. Groma vzhľadom na zaneprázdnenosť vyzval prítomných o predloženie podnetov a požiadaviek:

- p. Maljarová - pochválila, ako sa vybudoval Budatínsky park, ale mala požiadavku, či by sa nemohli

 vymeniť lavičky, nakoľko nie sú dobré, sú z kovu, /v zime chladia, v lete sú horúce/

 a nemajú operadlá.

- p. Országová - denné centrum A. Kmeťa nemá ani jednu lavičku a nemôžu si vonku posedieť. Bolo by

 dobré nainštalovať lavičky. Treba dorobiť altánok.

- p. Hrdý - žije na sídlisku Vlčince a zaujímali by ho problémy, ktoré sa týkajú všeobecne starších

 ľudí a nie tie, ktoré môže riešiť poslanec. Vyzval prítomných, aby sa zúčastňovali

 stretnutí s poslancami vo svojich obvodoch a tam predkladali jednotlivé podnety, ktoré

 potom poslanci riešia s odborníkmi na mestskom úrade. Veci, ktoré sa dajú vyriešiť

 s poslancami netreba prenášať na spoločné pracovné stretnutia Rady seniorov,

 Žilinského mládežníckeho parlamentu a Zboru Žilincov.

- p. Žideková - členovia Rady seniorov a Jednoty dôchodcov by mali osloviť dôchodcov a občanov

 k účasti na stretnutiach s poslancami na poslaneckých dňoch. Účasť na týchto

 stretnutiach nebude od prvého dňa veľká. Treba systematicky pracovať a pozývať ľudí,

 aby svoje požiadavky predkladali poslancom.

- Zástupcovia Rady seniorov a Mládežníckeho parlamentu riešili problémy s neporiadkom v meste Žilina.

 Školy robia brigády na jeseň a na jar, majú určené priestory, ktoré idú čistiť. Bolo by dobré, keby školy

 dávali oznámenie / napr.na paneláky, zastávky/, že sa koná brigáda a pozvať aj ďalších obyvateľov k

 účasti. Treba deti a občanov viesť k tomu, aby odpadky nerozhadzovali, neničili verejný majetok. Bolo

 by dobré, keby sa zaviedla osveta v oblasti čistoty mesta, parkov, priľahlých obcí, a v okolí pamätníkov.

 Je návrh aby si občianske združenia, školy, veľké organizácie vzali pod patronát parky, pamätníky,

 časti mesta a súťažili v rámci mesta o najkrajšie priestranstvo a mesto by mohlo víťaza odmeniť.

- Uvítali by sme, keby vo Večerníku vyšla správa, čo majú v kompetencii zamestnanci

 verejnoprospešných prác, lebo veľa občanov kritizuje prácu týchto pracovníkov, spolieha sa na nich.

 Občania by mali prehľad kde by sa mohli angažovať.

- Je nedostatok smetných nádob a v tom je problém, lebo nie je kde smeti dávať, či už sa jedná o Vodné

 dielo, Lesopark, Fándlyho ulica a ďalšie. Koše, ktoré sú umiestnené treba pravidelne vysýpať. Hodne

 ich je zdemolovaných.

- Zástupcovia mládežníckeho parlamentu – mali by sme ísť príkladom a urobiť spoločnú brigádu.

- Rada seniorov a Mládežnícky parlament sa zhodli na termíne spoločnej brigády. Bude sa čistiť smerom

 od sídliska Solinky okolie potoka Všivák. Brigáda sa bude konať dňa

**14.5.2015 o 15,00 hodine.**

**Zraz účastníkov brigády je na konečnej trolejbusov na sídlisku Solinky.**

- V Radničných novinách, alebo  na web stránke napísať oznam o konaní brigády a vyzvať občanov

 k účasti na brigáde.

- Pán Majer zo ŽMP zabezpečí v spolupráci s mestom náradie, rukavice, vrecia.

- predseda ŽMP p. Gura pripraví informačný letíák ako pozvánku na brigádu.

- V prípade nepriaznivého počasia sa termín brigády presunie o týždeň.

- Prišla požiadavka od strednej generácie, ktorá vychováva deti a stará sa o seniorov. Pripravuje sa zákon

 o juvenílnej polícii a v nadväznosti na tento zákon sa mladí ľudia pýtajú, či by bola možnosť pomôcť

 mladým napr. chodiť pre deti do škôlky, vodiť deti na krúžky, pomôcť starším občanom pri návšteve

 lekára a pod. Vytvoriť databázu medzi členmi jednoty dôchodcov, Živenou a ostatnými organizovanými

 seniormi a študentami nad 18 rokov. Jedná sa o prvotný návrh, ktorý je treba aj právne ošetriť. Treba

 porozmýšľať o uvedenom podnete a na ďalšom stretnutí sa venovať uvedenému problému.

- Na sídlisku Vlčince môže byť zriadený denný stacionár pre seniorov, aby nebol senior doma sám. Na

 mestskom úrade na odbore sociálnych vecí je možnosť nahlásiť záujemcov o túto službu. Chýba

 propagácia denného stacionára pre seniorov.

- Pani Fedorčíková sa ponúkla viesť kurz jazyka anglického zdarma pre seniorov od jesene. Záujemcovia

 sa môžu nahlásiť.

Doteraz podané písomné podnety boli odovzdané p. primátorovi. Podnety podané dnes p. Kmeťovou za JDS Žilina, p. Országovou a  p. Židekovou budú postúpené primátorovi Ing. Igorovi Chomovi.

Súčasťou zápisnice je aj prezenčná listina.

V Žiline 27.4.2015

Zapísala: Daniela Hnátová

 tajomník RS